[{"text_idx": "#000000", "text": "Internacia Tago por Toleremo 2021"}, {"text_idx": "#000001", "text": "Universala Esperanto-Asocio, okaze de la Internacia Tago por Toleremo, la 16-an de novembro 2021, memorigas pri la celo de Unuig\u0302intaj Nacioj kaj UNESKO antau\u0306enigi interkomprenig\u0302on inter kulturoj kaj popoloj. Tiu celo estas en la kerno de la C\u0302arto de UN kaj de la Universala Deklaracio de Homaj Rajtoj, c\u0302ar toleremo estas bazo por paco, plena observo de homaj rajtoj kaj dau\u0306ripova evoluigo por c\u0302iuj."}, {"text_idx": "#000002", "text": "Kiel diras la Deklaracio de UNESKO de Principoj pri Toleremo, de 1995, toleremo estas respekto, akcepto kaj aprezo por la ric\u0302a diverseco de kulturoj de nia mondo, de niaj formoj de esprimo kaj niaj manieroj esti homoj. Tio signifas, ke por esti vere toleremaj, ni devas harmonie interagi kaj kunlabori por konstrui malfermajn kaj sekurajn komunumojn por c\u0302iuj."}, {"text_idx": "#000003", "text": "Toleremo estas pli kaj pli necesa antau\u0306 la nuntempaj defioj. Antau\u0306 klimata krizo, sankrizo, perforta migrado, rasismo, ekstremismo kaj aliaj defioj, ni c\u0302iuj devas lerni pri diverseco kaj malfermiteco, kaj malkovri la kulturojn kaj kredojn de aliaj. Ni bezonas pli bonajn leg\u0302ojn, edukadon, aliron al informoj, kaj konsciigon."}, {"text_idx": "#000004", "text": "UN kaj UNESKO deklaris la jaron 2021 la Internacia Jaro de Paco kaj Konfido. Ni hodiau\u0306 frontas krizon de konfido, en kiu la unuopaj s\u0302tatoj ofte ne sukcesas rompi reciprokajn malkonfidojn por solidarig\u0302i en la solvado de mondaj problemoj. Mankas, interalie, tiu toleremo kiu fundamentas konfidon, kaj sekve la konfido kiu fundamentas pacon."}, {"text_idx": "#000005", "text": "Por esti toleremaj, ni bezonas kompreni unu la alian. Pro tio, UEA antau\u0306enigas multlingvismon kiel vojon por multobligi la eblecojn de plena interkomprenig\u0302o. Speciale, ni utiligas Esperanton kiel ponton inter malsamaj lingvoj kaj kulturoj. Ni c\u0302iuj estas anoj de la sama mondo, tiel ni devas c\u0302iutage strebi, individue kaj komunume, al konstruado de la bezonataj toleremo kaj interkompreno."}, {"text_idx": "#000006", "text": "Per vera toleremo, kiel diris la fondinto de Esperanto pri la parolantoj de lia lingvo, \u201c... ni, membroj de la plej malsamaj popoloj, staras unu apud alia ne kiel fremduloj, ne kiel konkurantoj, sed kiel fratoj.\u201d"}, {"text_idx": "#000008", "text": "Vi komentas per via konto de ."}, {"text_idx": "#000009", "text": "Vi komentas per via konto de Twitter."}, {"text_idx": "#000010", "text": "Vi komentas per via konto de Facebook."}, {"text_idx": "#000012", "text": "Sciigi min retpos\u0302te pri novaj afis\u0302oj."}, {"text_idx": "#000016", "text": "Subtenu UEA per membrig\u0302o: /alighoj/alighilo"}, {"text_idx": "#000017", "text": "Alig\u0302i al 1.182 aliaj abonantoj"}, {"text_idx": "#000019", "text": "Subtenu UEA per membrig\u0302o: "}]